น้ำผึ้งหยดเดียวของ ครูอ้อย และ นิกลีสัน
คำว่าน้ำผึ้งหยดเดียว แปลว่า เรื่องเล็กๆก็ทำให้เป็นเรื่องใหญ่ได้ ที่มาของมันก็คือมีคนหาบน้ำผึ้งเข้ามาขายในหมู่บ้าน มีน้ำผึ้งหยดหนึ่งหกลงบนพื้น เมื่อจิ้งจกเห็นก็เดินมาเลีย เมื่อแมวเห็นก็วิ่งมากัดจิ้งจก เมื่อหมาที่อยู่อีกบ้านเห็นก็วิ่งมากัดแมว เจ้าของหมาและแมวจึงทะเลาะกันในที่สุด  เรื่องนี้ดูเป็นเรื่องตลกแต่จริงๆแล้ว ในชีวิตของเรา เกิดเหตุการณ์แบบนี้อยู่บ่อยครั้ง  ตัวอย่างที่เราเห็นที่ผ่านมาก็คือ
11 ก.ค. 2560

คำว่าน้ำผึ้งหยดเดียว แปลว่า เรื่องเล็กๆก็ทำให้เป็นเรื่องใหญ่ได้ ที่มาของมันก็คือมีคนหาบน้ำผึ้งเข้ามาขายในหมู่บ้าน มีน้ำผึ้งหยดหนึ่งหกลงบนพื้น เมื่อจิ้งจกเห็นก็เดินมาเลีย เมื่อแมวเห็นก็วิ่งมากัดจิ้งจก เมื่อหมาที่อยู่อีกบ้านเห็นก็วิ่งมากัดแมว เจ้าของหมาและแมวจึงทะเลาะกันในที่สุด
เรื่องนี้ดูเป็นเรื่องตลกแต่จริงๆแล้ว ในชีวิตของเรา เกิดเหตุการณ์แบบนี้อยู่บ่อยครั้ง
ตัวอย่างที่เราเห็นที่ผ่านมาก็คือ
ดราม่าครูอ้อย เกิดจากจุดเล็กๆที่ครูอ้อยไปเอารูปดารามาลงโฆษณาในเพจเฟซบุ๊ค แล้วดาราคนนั้นไม่พอใจ
ดราม่าโคเรียคิง เกิดจากจุดเล็กๆที่คนไปเห็นราคาที่สิงคโปร์ถูกกว่าของไทย
ไม่ต้องสงสัยว่า ทั้งครูอ้อย และ โคเรียคิง ชื่อเสียงถูกกระทบเป็นอย่างมาก ถ้าย้อนกลับไปได้ก็คงรีบแก้ไขจุดเล็กๆนั้นให้เร็วที่สุด
แล้วน้ำผึ้งหยดเดียวเรื่องไหนที่น่าจะเป็นเรื่องใหญ่ที่สุดในประวัติศาสตร์การเงินโลก?
นิก ลีสัน เป็นพนักงานตำแหน่งเล็กๆของธนาคารอังกฤษขนาดใหญ่ชื่อ Barings ซึ่งธนาคารนี้เป็นธนาคารวาณิชธนกิจที่เก่าแก่ที่สุดในประเทศอังกฤษก่อตั้งเมื่อปี 1762 หรือเมื่อ 255 ปีที่แล้ว ถ้าเทียบกับประเทศไทยก็สมัยกรุงศรีอยุธยา..
ในปี 1992 เขาเป็นผู้จัดการประจำอยู่ที่สาขาประเทศสิงคโปร์ นิก ลีสัน ถูกส่งไปประเทศสิงคโปร์ เพราะเขาทำผิดเรื่องทุจริตในการสมัครใบอนุญาต broker ในประเทศอังกฤษ แต่ นิก ลีสัน เป็น broker ที่สิงคโปร์ได้ เพราะไม่ได้แจ้งในการขอใบอนุญาตกับทางการสิงคโปร์ว่าเคยทำผิดที่ประเทศอังกฤษมาก่อน
สุดท้ายจากสิ่งเล็กๆ นี้ก็ได้ขยายเป็นเรื่องใหญ่ขึ้น ในปีนั้น นิก ลีสัน ได้เข้าไปเก็งกำไรในตลาด futures ทำให้ได้กำไรมากถึง 10 ล้านปอนด์ ซึ่งมากถึง 10% เมื่อเทียบกับกำไรปกติของธนาคาร
พอเรื่องเป็นอย่างนี้เขาจึงได้เงินเดือน และโบนัสก้อนโตในปีนั้น
อย่างไรก็ตาม โชคไม่ได้เข้าข้างคุณ นิก ลีสัน เสมอไป เขาขาดทุน และเริ่มที่จะปกปิดผลขาดทุนนั้นโดยโยกตัวเลขไปอยู่ในอีกบัญชีหนึ่งที่เขาสร้างขึ้นเอง
บัญชีนั้นคือเลข 88888 ด้วยเหตุผลคือ เลข 8 เป็นเลขนำโชคของคนจีน
แต่นั่นก็ไม่ได้ช่วยอะไร เขาเริ่มขาดทุนมากขึ้นเรื่อยๆและอยากจะเอาคืน พอจะเอาคืนก็ขาดทุนเพิ่มขึ้นไปอีก
จากปี 1992 นิก ลีสัน ซ่อนยอดขาดทุนไว้ 2 ล้านปอนด์ ในปี 1994 ยอดขาดทุนเพิ่มขึ้นเป็น 208 ล้านปอนด์
สุดท้ายเรื่องมาแตกในปี 1995 เขาซื้อ Short Straddle หรือเรียกง่ายๆว่า พนันว่าหุ้นในประเทศญี่ปุ่นจะเคลื่อนไหวไม่มากนัก ถ้าเป็นไปตามที่เขาคาดเขาจะได้กำไร แต่ถ้าผิดคาดเขาจะขาดทุน
แต่สรุปแล้ววันนั้นเกิดเหตุแผ่นดินไหวขนาดใหญ่ที่เมืองโกเบ ทำให้เขาขาดทุน และเขาอยากจะเอาคืนอีก โดยการซื้อขายที่มากขึ้น แต่มันทำให้ขาดทุนหนักขึ้นไปอีก
สรุปแล้วเขาทำให้ธนาคารขาดทุนไปทั้งหมด 827 ล้านปอนด์ เมื่อผู้บริหารของธนาคาร Barings รู้เรื่องนี้ก็ถึงกับช็อค
เพราะการขาดทุนมากขนาดนี้ ทำให้กำไรสะสมที่ธนาคาร Barings ทำมาทั้ง 233 ปี หายเกลี้ยง
ในที่สุดธนาคาร Barings ประกาศล้มละลายในอีก 1 เดือนต่อมา และทำให้พนักงานทุกคนในธนาคารนี้ทั่วโลกตกงานโดยทันที
เรื่องทั้งหมดนี้เป็นผลมาจากน้ำผึ้งหยดเดียวของ นิก ลีสัน
แล้วตอนนี้รอบตัวเรามีสิ่งไหนที่จะเป็นน้ำผึ้งหยดเดียวได้หรือไม่? อย่ามองข้ามในจุดเล็กๆที่อาจจะทำให้ชีวิตเราพังทลายได้..